**Sonet**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I

Trece luna peste bolta

Ceriului de nestemate

Cu-argintatul ei spectacol

De lumini și voluptate

Și iscându-se deasupra

Până către noi se-ntinde

Întratât încât lumina

În mocirlă se cuprinde.

Sâmburul de licărire

Prins sub stratul gros de lut

Mâine sigur plămădeală

Fi-va altui început

Cum și omul bunăoară

Coborând pieziș din stele

S-a-nglodat pe sine însuși

În rovina soartei rele.

Biet aluat răsfrământat

Slab, urât și-n suferință

Cât necaz a strâns înaltul

Într-o singură ființă!

Din noian de stele lucii

Azvârlit în zări închise

A rămas din om atâta

Carne pe-un schelet de vise.

II

Gând netrebnic și străin,

Gând stârnit din fum și ceață

Reclădești, în chip hain,

Ce-am distrus în altă viață.

În pustiul fără margini

Care-n taină mă petrece

Tu durezi o zare nouă

Din ruina grea și rece.

Soare proaspăt și curat

Îmi ridici peste dezastru

Ca un sol dorit de pace

Ridicat peste vreun castru.

Blând izvor, cu apă vie

Îmi așterni oriunde-n cale

Ca,-nsetat de lungă vreme,

Să caz rob iar vrajei tale.

Să mă-mbăt cu fericirea

Și să gust din nou paharul

Ca s-ajung la urmă iar

Să înghit întreg amarul.

Știu acum, ah și-am să știu,

Că se surpă toate-odată

N-am a mai jeli degeaba:

Din senin se iscă zloată.